Nagu eespool märgitud, on ettevõtjad tänapäevases konkurentsimaailmas huvitatud sellest, et konkurendid ei saaks loata ja tasuta kasutada nende uusi ja lisandväärtust võimaldavaid tehnilisi ning kujunduslikke lahendusi, mille väljatöötamiseks on nad kulutanud omi inim- ja finantsressursse. Ettevõtjad on reeglina huvitatud tootearenduse või -parenduse käigus välja  töötatud uute tehniliste ja kujunduslike lahenduste monopoolsest kasutamisest, et ainuõiguspõhiselt toota lisandväärtust ning teenida segamatult ettevõttele kasumit. Selliseid monopoolseid kasutusõigusi annavad välja, nagu varem öeldud, riikide ja regioonide tööstusomandiametid ehk patendiametid patentide ja muude tunnistuste näol nn patentsetele leiutistele ja eristusvõimelistele kujunduslikele lahendustele.